એંસી હજારની વસ્તીવાળા આ ગામમાં આધુનિક બહુમાળી મકાનોએ પ્રવેશ નથી કર્યો. મોટા ભાગનાં રહેણાક એકસરખી શૈલીમાં બંધાયેલાં છે. બીજા વિશ્વયુદ્ધ પહેલાં બંધાયેલાં મકાનો હજી અડીખમ છે. છતાં સરકાર જૂનાં મકાનો ધ્વસ્ત કરી એની જગ્યાએ નવાં મકાનો બાંધે છે. ડચ શૈલી પ્રમાણે ઘરનું મુખ્ય બારણું ખોલતાં એક સાંકડો પેસેજ આવે. પેસેજમાં એક બાજુ દાદર ઉપર જતો હોય. બીજી બાજુ દીવાનખંડનો દરવાજો પડતો હોય અને ત્રીજી બાજુ રસોડાનું પ્રવેશદ્વાર દેખાય. પેસેજમાં એક શૌચાલય પણ હોય. સૂવાના ઓરડા ઉપર હોય છે. બાંધકામમાં આપણને મોકળાશનો અભાવ લાગે. સૂર્યપ્રકાશ સુલભ નથી તેથી કાચનો વપરાશ વધારે થાય છે.